KYK: Rooimiere breek onwettige strukture op grond af | Netwerk24
KYK: Rooimiere breek onwettige strukture op grond af
Deur Christiaan du Plessis 11 September 2018 11:50
Meer as 100 onwettige woonstrukture is Dinsdag sonder veel weerstand op 'n plaas buite Soshanguve noord van Pretoria afgebreek.
Baie van die grondbesetters was by die werk toe die uitsetting plaasvind, sê gemeenskapslede.
'n Klein groep ontstoke inwoners het vroeg die oggend 'n veld aan die brand gesteek en die pad met klippe gepak. Hulle is egter vinnig deur die onlustepolisie weggejaag.
Die meeste van die strukture was nog nie beset nie.
Die Rooimiere, 'n private veiligheidsmaatskappy wat in uitsettings spesialiseer, is aangestel om die uitsetting te hanteer.
Die balju wat deur die hof beveel is om te verseker dat die uitsetting plaasvind, was ook teenwoordig.
Die plaas is die afgelope weke in die nuus nadat grond onwettig aan grondbesetters verkoop is.
Dr. Motodi Maserumule, die eienaar, het AfriForum genader om hom te help om die grondbesetters te verwyder.
Die rooimiere breek strukture af wat onwettig op dr.Motodi Maserumule se grond opgerig is. Foto: Deaan VIvier
Strukture word op op dr.Motodi Maserumule afgebreek. Foto: Deaan VIvier
Die Rooimiere breek strukture af op 'n stuk grond buite Soshanguve nadat AfriForum gehelp het om 'n uitsettingsbevel deur die hoogeregshof te bekom om die onwettige plakkers van dr.Motodi Maserumule se grond te verwyder. Foto: Deaan Vivier